Iosephus Planta
Iosephus Planta Res apud Vicidata repertae: Nativitas: 21 Februarii 1744; Castexegnia Obitus: 3 Decembris 1827; Londinium Patria: Helvetia Familia Genitores: Andreas de Planta; Proles: Joseph Planta Iosephus Planta (Joseph von Planta, Joseph de Planta; natus Castexegniae pagi Grisoniae die 10 Februarii 1744; mortuus Londinii die 3 Decembris 1827), eruditus rerum Helveticarum, fuit bibliothecarius principalis Musei Britannici. Iosephus Planta, Andreae de Planta filius, natus est Castexegniae Helvetiae, patre ibi officium pastoris Ecclesiae Reformatae tenente. Apud universitatem Ultraiectinam legibus philologiaeque studuit; circa annum 1770 a secretis meruit apud legationem Britannicam Bruxellis. Ab anno 1773, patris nuper mortui successor, fuit bibliothecarius adiuvans Musei Britannici; ab anno 1775 sub-bibliothecarius; ab anno 1799 usque ad 1827 bibliothecarius principalis. Ibi oeconomiam bibliothecae renovavit, aedificia amplificare suasit, catalogum Bibliothecae Cottonianae anno 1802 ipse edidit, catalogi librorum impressorum novam editionem annis 1813-1819 editam curavit, catalogos alios librorum manu scriptorum (collectionum Harleianae, Lansdownianae, Hargravianae) promulgavit. Fuit socius Regalis Societatis Londini ab anno 1774; a secretis meruit societatis ab anno 1776 1804 usque. Ab anno 1815 fuit et sodalis Societatis Regalis Scientiarum Gottingensis. De lingua Rhaetica, eo tempore eruditis fere incognita, commentationem anno 1776 divulgavit. Iosephus Planta, frater Fredericae et Margaretae, in matrimonium dixit Elizabeth Atwood et ex ea genuit filiam Sophiam, anno 1779 natam, filiumque Iosephum.